UREDBA KOMISIJE (EU) 2021/1110

оd 6. srpnja 2021.

o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za ametoktradin, biksafen, fenazakin, spinetoram, teflutrin i tienkarbazon-metil u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 49. stavak 2.,

budući da:

(1) Maksimalne razine ostataka (MRO) za ametoktradin, biksafen, fenazakin, spinetoram i teflutrin utvrđene su u dijelu A Priloga III. Uredbi (EZ) br. 396/2005. U Uredbi (EZ) br. 396/2005 nisu utvrđeni MRO-i za tienkarbazon-metil, a s obzirom na to da ta aktivna tvar nije uvrštena u Prilog IV. toj uredbi, primjenjuje se zadana vrijednost od 0,01 mg/kg utvrđena u članku 18. stavku 1. točki (b) Uredbe (EZ) br. 396/2005.

(2) Europska agencija za sigurnost hrane („Agencija”) dostavila je za ametoktradin obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (2). Preporučila je da se snize MRO-i za papriku. Za ostale proizvode preporučila je da se povise ili zadrže postojeći MRO-i. MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Agencija je zaključila da u pogledu MRO-a za mladi luk i velški luk, ječam, zob, raž, pšenicu, hmelj, svinje (mišić, masno tkivo, jetra, bubreg), goveda (mišić, masno tkivo, jetra, bubreg, mlijeko), ovce (mišić, masno tkivo, jetra, bubreg, mlijeko), koze (mišić, masno tkivo, jetra, bubreg, mlijeko), konje (mišić, masno tkivo, jetra, bubreg, mlijeko), perad (mišić, masno tkivo, jetra, bubreg) i ptičja jaja određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(3) Agencija je za biksafen dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (3). Preporučila je da se snize MRO-i za sjemenke lana, sjemenke gorušice, ječam i zob. Za ostale proizvode preporučila je da se povise ili zadrže postojeći MRO-i. Na temelju ispitivanja kultura u plodoredu i s obzirom na to da se ne može u potpunosti izbjeći prijenos ostataka u naredne kulture, utvrđeni su posebni MRO-i u kojima je uzet u obzir prijenos ostataka iz tla, i to za ciklu, mrkvu, celer korjenaš, hren, čičoku, pastrnjak, korijen peršina, rotkvu, turovac/bijeli korijen, stočnu korabu, repu, biljne infuzije iz korijena, korijen šećerne repe i korijen cikorije. MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija.

(4) Agencija je za fenazakin dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (4). Preporučila je da se snize MRO-i za krastavac, dinju i lubenicu. Za ostale proizvode preporučila je da se povise ili zadrže postojeći MRO-i. Agencija je nadalje zaključila da u pogledu MRO-a za agrume, jezgričavo voće, jagodu, rajčicu i čajeve određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(5) Agencija je za spinetoram dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (5). Agencija je predložila da se izmijeni definicija ostatka. Preporučila je da se snize MRO-i za naranču, mandarinu, liči, mango, krumpir, luk, rajčicu, papriku, patlidžan, krastavac, mali krastavac za kiseljenje, tikvice, dinju, bundevu, lubenicu, slatki kukuruz, brokulu, cvjetaču, kelj pupčar, glavati kupus, salatu, špinat, grah (s mahunama), poriluk i korijen šećerne repe. Za ostale proizvode preporučila je da se povise ili zadrže postojeći MRO-i. MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Uzimajući u obzir dodatne informacije o dobroj poljoprivrednoj praksi koje je dostavila Belgija i budući da nema rizika za potrošače, MRO-e za vrtnu grbicu te ostale klice i izdanke i baricu potrebno je utvrditi na postojećoj razini u Prilogu II. Uredbi (EZ) br. 396/2005. Agencija je nadalje zaključila da u pogledu MRO-a za orašaste plodove, jezgričavo voće, marelice, stolno i vinsko grožđe, kupine, ostružnice, brusnice, ogrozd (zeleni, crveni i žuti), šipak, dud (bijeli i crni), azarole/mediteranske mušmule/mušmulasti glog, bazgu, stolne masline, soju, sjemenke pamuka, masline za proizvodnju ulja, kukuruz, rižu, goveda (masno tkivo, jetra, bubreg), konje (masno tkivo, jetra, bubreg), perad (masno tkivo, jetra) i ptičja jaja određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(6) Agencija je za teflutrin dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (6). Preporučila je da se snize postojeći MRO-i za cikorije i korijen cikorije. Za ostale proizvode preporučila je da se povise ili zadrže postojeći MRO-i. MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Agencija je nadalje zaključila da u pogledu MRO-a za celer korjenaš, rotkvu, stočnu korabu, repu, rajčicu, patlidžan, dinju, lubenicu, slatki kukuruz, matovilac, vrtnu grbicu te ostale klice i izdanke, baricu, rikolu, crvenu gorušicu, kulture s mladim listovima (uključujući vrste roda Brassica), trakasti celer, slatki komorač, rabarbaru, sjemenke suncokreta, sjemenke uljane repice, soju, sjemenke pamuka, ječam, kukuruz, proso, zob, raž, sirak, pšenicu, perad (mišić, masno tkivo, jetra, bubreg, jestive iznutrice) i ptičja jaja određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(7) Agencija je za tienkarbazon-metil dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (7). Preporučila je da se MRO-i utvrde na granici određivanja. Te MRO-e trebalo bi utvrditi u Prilogu II. Uredbi (EZ) br. 396/2005.

(8) U obrazloženim mišljenjima Agencije uzete su u obzir postojeće maksimalne razine ostataka iz Codexa (CXL). Za određivanje MRO-a razmotreni su CXL-i, koji su sigurni za potrošače u Uniji.

(9) Za proizvode za koje nije odobrena upotreba predmetnog sredstva za zaštitu bilja i za koje ne postoje uvozna odstupanja ili maksimalne razine ostataka iz Codexa (CXL) MRO-e bi trebalo utvrditi na posebnoj granici određivanja ili bi se trebala primjenjivati zadana vrijednost MRO-a utvrđena člankom 18. stavkom 1. točkom (b) Uredbe (EZ) br. 396/2005.

(10) Komisija je zatražila mišljenje referentnih laboratorija Europske unije za ostatke pesticida u vezi s potrebom prilagođavanja određenih granica određivanja. U pogledu određenog broja tvari na koje se odnosi ova Uredba ti su laboratoriji zaključili da je zbog tehnološkog razvoja za određene proizvode potrebno utvrditi posebne granice određivanja.

(11) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005.

(12) Preko Svjetske trgovinske organizacije od trgovinskih partnera Unije zatraženo je mišljenje o novim MRO-ima te su njihove napomene uzete u obzir.

(13) Uredbu (EZ) br. 396/2005 trebalo bi stoga na odgovarajući način izmijeniti.

(14) Kako bi se omogućilo uobičajeno stavljanje na tržište, prerada i potrošnja proizvoda, ovom Uredbom trebalo bi utvrditi prijelazne odredbe za proizvode koji su proizvedeni prije izmjene MRO-a i za koje postoje informacije koje pokazuju da je zadržana visoka razina zaštite potrošača.

(15) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-a kako bi se mogli pripremiti za ispunjavanje novih uvjeta koji proizlaze iz izmjene MRO-a.

(16) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni u Uniji ili uvezeni u Uniju prije 27. srpnja 2021.

Članak 3. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 27. siječnja 2022.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 6. srpnja 2021. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Europska agencija za sigurnost hrane; Reasoned opinion on the review of the existing maximum residue levels for ametoctradin according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za ametoktradin u skladu s člankom 12. Uredbe (EZ) br. 396/2005”). EFSA Journal 2020.; 18(1): 5990.

(3) Europska agencija za sigurnost hrane; Reasoned opinion on the review of the existing maximum residue levels for bixafen according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za biksafen u skladu s člankom 12. Uredbe (EZ) br. 396/2005”). EFSA Journal 2020.; 18(1): 5998.

(4) Europska agencija za sigurnost hrane; Reasoned opinion on the review of the existing maximum residue levels for fenazaquin according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za fenazakin u skladu s člankom 12. Uredbe (EZ) br. 396/2005”). EFSA Journal 2020.; 18(1): 5955.

(5) Europska agencija za sigurnost hrane; Reasoned opinion on the review of the existing maximum residue levels for spinetoram according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za spinetoram u skladu s člankom 12. Uredbe (EZ) br. 396/2005”). EFSA Journal 2020.; 18(3): 5997.

(6) Europska agencija za sigurnost hrane; Reasoned opinion on the review of the existing maximum residue levels for tefluthrin according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za teflutrin u skladu s člankom 12. Uredbe (EZ) br. 396/2005”). EFSA Journal 2020.; 18(1): 5995.

(7) Europska agencija za sigurnost hrane; Reasoned opinion on the review of the existing maximum residue levels for thiencarbazone-methyl according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za tienkarbazon-metil u skladu s člankom 12. Uredbe (EZ) br. 396/2005). EFSA Journal 2020.; 18(1): 5957.